TISCO:สินเชื่อปี 60 เติบโตจากซื้อ SCBTแนะนำ”ซื้อ”ราคาเป้าหมาย 65.00 บาท
TISCO:สินเชื่อปี 60 เติบโตจากซื้อ SCBแนะนำ"ซื้อ"ราคาเป้าหมาย 65.00 บาท
26 ธ.ค. 2559

บล.ดีบีเอสฯ ระบุในบทวิเคราะห์วันนี้(26 ธ.ค.) ว่า บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ซื้อธุรกิจธนาคารรายย่อยจาก SCBT ผู้บริหารคาดสินเชื่อรวมปี 60 เติบโต 15% เป็นกว่า 2.4 แสนล้านบาท หลังเข้าซื้อและโอนธุรกิจลูกค้ารายย่อยของธนาคารสแตนดาร์ดชาร์เตอร์ด (ไทย) หรือ SCBT ที่มีมูลหนี้ราว 4.1 หมื่นล้านบาทแล้วเสร็จ ซึ่งคาดว่าจะเป็นช่วง 2H60 (สินเชื่อที่ไม่รวมส่วนนี้ทรงตัว เนื่องจากผู้บริโภคยังระมัดระวังการใช้จ่ายและการสร้างหนี้สินใหม่)
โดยลูกค้าสินเชื่อที่เข้ามาจะมีประมาณ 3  แสนราย และโอนเงินฝากเข้ามา 3.6 หมื่นล้านบาทจากจำนวนลูกค้า 1 แสนราย รับโอนพนักงานเข้ามากว่า 100 คน ขณะนี้ยังไม่ระบุราคาซื้อชัดเจนเพราะต้องทำ Due Diligence ก่อน ซึ่งคาดว่าจะมีส่วนลดจากมูลค่าสินทรัพย์สุทธิ ณ สิ้นก.ย.59 ที่ประมาณ 5 พันล้านบาท
พอร์ตสินเชื่อของ SCBT ประกอบด้วยสินเชื่อที่พักอาศัย 2.5 หมื่นล้านบาท สินเชื่อส่วนบุคคล 7 พันล้านบาท สินเชื่อบัตรเครดิต 4 พันล้านบาท และสินเชื่อธุรกิจขนาดเล็ก 5 พันล้านบาท ด้าน NPL Ratio อยู่ที่ 3% ด้าน Yiled อยู่ในระดับค่าเฉลี่ยของอุตสาหกรรม คือ สินเชื่อที่พักอาศัยประมาณ 4-5%, สินเชื่อส่วนบุคคคลราว 20% สินเชื่อธุรกิจขนาดเล็กและบัตรเครดิตราว 10% ส่วนเงินฝากส่วนใหญ่เป็นออมทรัพย์และประจำซึ่งใกล้เคียงกับโครงสร้างเงินฝากของ TISCO
สัดส่วนสินเชื่อรายย่อยเพิ่มเป็น 77% (จาก 72% ในสิ้นก.ย.59) โดยสินเชื่อที่พักอาศัยจะเพิ่มขึ้นมากจาก 1 พันล้านบาทเป็น 26 พันล้านบาท และช่วยให้ธนาคารมีสัดส่วนค่าใช้จ่ายดำเนินงานต่อบัญชีเงินกู้ที่พักอาศัยต่ำลง และสามารถทำการตลาดแบบ Aggressive ได้มากขึ้น  TISCO จะมีธุรกิจบัตรเครดิตหลังรับโอนลูกค้าบัตรเครดิตจาก SCBT เข้ามา 1 แสนราย โดยทาง SCBT จะให้ความช่วยเหลือในการดำเนินงานเป็นระยะเวลา 1 ปี พร้อมกับเปลี่ยนชื่อบัตรเครดิตเป็น “ทิสโก้ การ์ด”
Key Ratio หลังควบรวมไม่เปลี่ยนแปลงมาก โดย Yiled, ต้นทุนการเงิน และ Cost-to-income Ratio ของ SCBT ค่อนข้างใกล้เคียงกับของ TISCO ด้าน NPL Ratio หลัง SSI-TH กลับมาเป็นหนี้ปกติจะลดลงเป็น 2.6% และการตั้งสำรองค่าเผื่อฯคาดว่าจะอยู่ที่ 1.2-1.3% ของสินเชื่อรวม สำหรับเงินลงทุนดีลนี้ไม่น่ากังวล เพราะธนาคารมี CAR สูงถึง 19.7%
มองดีลนี้เป็นบวกกับ TISCO และจะช่วยให้ธนาคารมีการเติบโตที่ก้าวกระโดดในปี 60 และหนุนการขยายตัวในระยะต่อไปจากฐานลูกค้าที่ใหญ่ขึ้น และมีผลิตภัณฑ์การเงินที่มากขึ้น แนะนำซื้อ ให้ราคาพื้นฐาน 65 บาท เทียบเท่ากับ P/BV ปี 60 ที่ 1.5 เท่า                       
 